Andrej Saje, roj. 1966, je osnovno šolo obiskoval v Mirni Peči (1973–1981), *Srednjo naravoslovno-matematično šolo* (1981–1985) pa v Novem mestu. Po odsluženem vojaškem roku v Bitoli v Makedoniji je študiral teologijo na Teološki fakulteti v Ljubljani, kjer je diplomiral leta 1991. Junija 2992 je bil posvečen v katoliškega duhovnika.

Po petletnem pastoralnem delu je jeseni leta 1997 odšel na študij v Rim. Kot član nemškega zavoda *Teutonik* v Vatikanu je študiral na *Fakulteti za kanonsko pravo* *Papeške univerze Gregoriane* v Rimu, kjer je leta 1999 končal magisterij, naslednje leto pa specializacijo v pravni sodni praksi. Marca 2003 je doktoriral na temo: The extraordinary form and the minister of the celebration of marriage according to the Latin and Eastern Code*.*

Po vrnitvi v Slovenijo je bil deset let (2003–2013) generalni tajnik in tiskovni predstavnik *Slovenske škofovske konference*. Študijski prefekt v *Bogoslovnem semenišču* v Ljubljani je bil v letih 2003-2016. Od leta 2003 je sodnik *Metropolitanskega cerkvenega sodišča* v Ljubljani, od leta 2016 je tudi predsednik tega sodišča. Dvakrat je bil imenovan za asistenta (2003 in 2006), 4. maja 2009 pa za docenta pri Katedri za kanonsko pravo Teološke fakultete Univerze v Ljubljani, kjer tudi sodeluje pri pedagoškem procesu. V docenta je bil ponovno izvoljen 9. decembra 2019.

Med osrednje teme njegovega raziskovanja sodijo zakrament svetega zakona, razmerja med Cerkvijo in državo ter vprašanja financiranja Cerkve. V zadnji letih je sodeloval pri mednarodnem raziskovalnem projektu na temo verske svobode v Evropi in evropskem projektu o vzgoji in izobraževanju. Od začetka leta 2015 je član raziskovalno programske skupine z naslovom *Judovsko-krščanski viri in razsežnosti pravičnosti*. Kot predavatelj se redno udeležuje simpozijev in strokovnih srečanj v tujini. Je tudi pomočnik urednika Bogoslovnega vestnika. Od 16. maja 2005 je član Združenja cerkvenih pravnikov Velike Britanije in Irske (*The Canon Law Society Of Great Britain And Ireland*), od 22. februarja 2006 član *Akademskega društva pravnik*, od 21. oktobra 2011 član *Hrvatskog kanonistićkog društva*. Od junija 2015 je tudi član znanstvenega sveta kanonsko-pravne revije *Annales Canonici*, ki jo izdaja *Fakulteta za cerkveno pravo* *Papeške univerze Janeza Pavla II*. v Krakowu na Poljskem.